**Vedtægter for kontaktråd ved Billund Kommunes Plejecentre og Aktivitetscentre**

**KAPITEL 1: FORMÅL**

**§ 1**

Kontaktrådet har til formål at være bindeled og formel høringspart i forhold til Billund Kommune samt at være koordinerende og konflikthåndterende mellem plejecentrets eller aktivitetscentrets forskellige grupper og interessenter, eksempelvis aktivitetsgrupper, vennekredse, frivillige foreninger mv.

**§ 2**

Kontaktrådet ved centret skal medvirke til

* At centret er et godt sted at være med fokus på nærvær, fællesskaber og gode oplevelser
* At udvikle centret i samskabelse med plejecenterlederen, pårørende, medarbejdere, frivillige og andre relevante aktører i lokalområdet
* At pleje og omsorg på plejecentre matcher beboernes ønsker og behov inden for rammerne af gældende kvalitetsstandarder og lovkrav
* At initiativer, aktiviteter og arrangementer udvikles og matcher borgernes behov i lokalområdet

**KAPITEL 2: ETABLERING AF RÅD**

**§ 3**

**Stk. 1**

Der etableres et kontaktråd på alle pleje- og aktivitetscentre i Billund Kommune

**Stk. 2**

Kontaktrådet repræsenterer, samarbejder og samskaber med alle aktører omkring pleje- og/eller aktivitetscentret – herunder f.eks. vennekredse, aktivitetsgrupper, frivillige, pårørende, beboerne mv.

**Stk. 3**

Kontaktrådet fungerer som overordnet organ og samlende talerør for alle interessenter og grupper omkring centret i forhold til Billund Kommune.

**KAPITEL 3: OPGAVER:**

**§4**

**Stk. 1**

Kontaktrådets overordnede opgave er at understøtte beboernes, brugernes og øvrige interessenters behov og ønsker i samskabelse med plejecenterlederen og i respekt for den frivillige indsats der foregår fra aktivitetsgrupper, vennekredse, pårørende mv.

**Stk. 2.**

Kontaktrådets opgave er tillige at medvirke til centrets udvikling for lokalområdets borgere, aktivitetsgrupper, frivillige mv. og at styrke fællesskaber og samskabelse.

**Stk 3.**

Kontaktrådet er formel høringspart i relevante problemstillinger i forbindelse med centret. Det gælder f.eks. i forhold til kostplaner og måltider, tilsyn, aktiviteter mv. Kontaktrådet kan beskæftige sig med alle spørgsmål i tilknytning til centret, så længe det ikke vedrører enkeltsager.

**Stk 4.**

Kontaktrådet forpligter sig til at koordinere imellem centres forskellige lokale aktører som f.eks. vennekredse, frivillige, aktivitetsgrupper, lokaleudvalg mv. og til at varetage eventuelt konflikthåndtering, såfremt der opstår et behov herfor

**KAPITEL 4: SAMMENSÆTNING**

**§ 5**

**Stk. 1.**

Kontaktrådet på plejecentre består af repræsentanter for beboere, pårørende og brugere med interesse for eller bruger af det pågældende plejecenter, f.eks. repræsentanter for frivillige, vennekredse, lokalområdets aktivitetscenter mv.

**Stk 2.**

Som pårørende betragtes forældre, ægtefælle, samlever, søskende, børn, svigerbørn, børnebørn eller oldebørn samt personer, som beboeren selv har erklæret som pårørende

**Stk. 3**

Bor der yngre beboere på plejecentret er rådet forpligtet til at tage hensyn til disse beboeres særlige interesser ved sammensætningen af rådet og ved tilrettelæggelsen af rådets arbejde

**Stk. 5.**

Kontaktrådet ved aktivitetscentre består af repræsentanter for centerråd, brugerråd, lokaleråd eller foreninger, der bruger centret til at gennemføre aktiviteter til lokalområdets borgere.

**Stk 6.**

Kontaktrådet ved pleje- eller aktivitetscentre består af 5-9 medlemmer afhængig af bestemmelserne i det enkelte råds forretningsorden. I medlemskredsen er centerlederen, en repræsentant for Ældrerådet i Billund Kommune samt en medarbejderrepræsentant for så vidt angår plejecentrene. Centerlederen samt repræsentanter for Ældreråd og medarbejdere deltager i rådsmøderne uden stemmeret.

**KAPITEL 5: GERERALFORSAMLING OG VALG**

**§ 6**

**Stk. 1**

Der afholdes hvert år i januar kvartal en generalforsamling ved centret, hvor beboere, pårørende, aktivitetsgrupper og andre med interesse for og brugere af centret kan deltage, f.eks. frivillige, vennekredse, foreninger mv. På generalforsamlingen vælges kontaktrådet i henhold til bestemmelserne i den lokale forretningsorden. Umiddelbart herefter konstituerer kontaktrådet sig med en formand og eventuelt en sekretær. Rådet har sit virke indtil næste generalforsamling og kan genvælges.

**Stk. 2**

Kontaktrådets lokale forretningsordenen indeholder bestemmelser om, hvilke grupper der inviteres til at deltage i generalforsamlingen. Endvidere indeholder forretningsordenen bestemmelser om antallet af medlemmer i det enkelte kontaktråd, der repræsenterer forskellige grupper af f.eks. beboere, pårørende, vennekredse aktivitetsgrupper mv., så det afspejler de lokale forhold på det enkelte center.

**Stk. 3**

Rådet planlægger kommende generalforsamling med centerlederen. På generalforsamlingen kan der for eksempel drøftes:

* Hvad er sket siden sidste generalforsamling.
* Evaluering af tidligere initiativer
* Hvilke aktiviteter og initiativer ønsker vi at arbejde med fremadrettet
* Samarbejdet mellem rådet og centerlederen, personale, aktivitetsgrupper og foreninger, vennekredse mv.
* Ønsker til ændringer i rådets forretningsorden.

**KAPITEL 6. ARBEJDSFORM**

**§7**

Kontaktrådet fastsætter selv sin forretningsorden, der indeholder en nærmere beskrivelse af rådets arbejdsform og sammensætning. Foruden lokale bestemmelser om det enkelte kontaktråds sammensætning indeholder den eksempelvis bestemmelser for mødehyppighed, regler for dagsorden, mødeindkaldelse, referatudsendelse, information til plejecentrets øvrige interessenter, brugere og aktivitetsgrupper mv.

Kontaktrådet varetager selv sekretærfunktion for rådet, men plejecenterlederen er behjælpelig med at offentliggøre materiale eksempelvis på Dialognet og Receptionisten.

**KAPITEL 7. SAMARBEJDE OG KOORDINATION**

**§8**

**Stk. 1**

Det skal fremgå af forretningsordenen og øvrige lokale aftaler, hvordan samarbejde og koordination mellem lokale grupper, centerlederen og andre eksempelvis Ældrerådet og frivilligkoordinatoren nærmere skal foregå.

**Stk. 2**

Rådet kan efter aftale med centerlederen indbyde relevante medarbejdere til at belyse forskellige emner.

**Stk. 3**

Rådet skal invitere til samarbejde med relevante aktører omkring centret, f.eks. centerråd, foreninger, aktivitetsgrupper, frivilliggrupper mv.

**Stk. 4**

Rådet kan invitere til samarbejde med lokale erhvervsdrivende, børnehaver mv.

**KAPITEL 8: TILSYN**

**§9**

Kommunen skal hvert år foretage mindst et uanmeldt tilsynsbesøg på plejecentre. Endvidere kan eksempelvis Styrelsen for Patienssikkerhed eller Fødevaremyndighederne gennemføre tilsyn med plejecentre eller deres køkkener. Kontaktrådet orienteres af den lokale ledelse om resultatet af tilsyn, der er gennemført på plejecentret.

**KAPITEL 9: IKRAFTTRÆDELSESREGLER MV.**

**§10**

**Stk. 1**

Vedtægterne er godkendt af Voksenudvalget den 12. marts 2018

**Bilag. Standardforretningsorden**

Forretningsordenen er de spilleregler, som man arbejder efter i en bestyrelsen. De fungerer som en ramme for aktiviteterne og opgavefordelingen i bestyrelsen. Man bestemmer selv, hvad en forretningsorden skal indeholde, men følgende kan blandt andet indgå:

* *Fastsættelse af Kontaktrådets størrelse og sammensætning jf. vedtægterne*
* *Fastsættelse af lokale bestemmelser for, hvilke grupper der skal være repræsenteret i det det lokale Kontaktråd. Hvilke foreninger, aktivitetsgrupper mv. skal inviteres til at deltage i den lokale generalforsamling?*
* *Hvilke frister I har for at indkalde til møder*
* *Hvilke krav der er til dagsordenen*
* *Hvilke regler I har for at træffe beslutninger, fx hvor mange bestyrelsesmedlemmer skal der være til stede?*
* *Afstemningsregler*
* *Kompetence- og opgavefordeling (hvem kan beslutte, og hvem skal udføre?)*
* *Hvordan I nedsætter udvalg (permanente eller ad hoc)*
* *Habilitetsregler (hvornår kan bestyrelsesmedlemmer ikke være med til at træffe beslutninger?)*
* *Hvordan I udarbejder, udsender og godkender referat*
* *Tavshedspligt og fortrolighed*

Man kan løbende ændre i forretningsordenen efter behov. Det kan eventuelt være noget, som drøftes lokalt på generalforsamlingen og som Kontaktrådet overvejer efter hver periode, hvor et nyt råd er etableret. Det giver nye medlemmer i Kontaktrådet mulighed for at lære forretningsordenen at kende og er et godt tidspunkt at diskutere eventuelle ændringer.